Spekulimet në tregje ndër shkaqet kryesore për rritjen e çmimeve
Çmimet e orizit dhe grurit gjatë vitit të fundit janë mbi dyfishuar
Çmimi i orizit dhe i grurit gjatë vitit të fundit është mbi dyfishuar. Çmimi i misrit, sipas vlerësimit të Bankës Botërore, u rrit 55 për qind në vitin 2007 dhe ai i sojës 42 për qind. Kombet e Bashkuara thonë se çmimet e artikujve ushqimorë në përgjithësi gjatë 9 muajve të fundit u rritën 45 për qind, që do të thotë se shumë vende në zhvillim shpenzojnë ndoshta 60 për qind të të ardhura të tyre për ushqime. Artikuj të tjerë si metalet dhe mineralet janë dyfishuar ose trefishuar gjatë vitit të fundit. Indeksi i përgjithshëm i çmimeve të mallrave në Shtetet e Bashkuara, i cili përfshin kompani që shkëmbejnë mallra të ndryshme në bursë si dhe çmimet e aksioneve të tyre, është rritur vazhdimisht gjatë viteve të fundit. Rritja e çmimit të energjisë dhe përdorimi i tokës bujqësore për prodhimin e bio-karburanteve kanë stimuluar ngritjen e çmimeve të artikujve të përditshëm. Gjatë viteve të fundit, fondet amerikane të spekulimeve kanë investuar miliarda dollarë, gjë që ka pasur një ndikim shumë të madh tek tregjet globale, thotë ekonomisti Çed Hart, pranë Universitetit shtetror të Ajovës. Analisti Çak Pirsën, pranë Shërbimeve të Mallrave Investuese në Minesota Ndërsa e pranon se spekullimet kanë kontribuar në ngritjen e çmimeve të mallrave. Por ai mendon se ka edhe faktorë të tjerë. Komisioni amerikan që mbikqyr tregun e shkëmbimit të mallrave në bursë, shqyrtoi kohët e fundit ndikimin e spekulimeve me çmimet e mallrave bujqësore dhe arriti në përfundimin se rritja e çmimeve në përgjithësi nuk ka qenë rezultat i manipulimit të tregut. Dean Baker, bashkë-drejtor i Qendrës për kërkimet ekonomike dhe politike këtu në Uashington, vë në dukje se ndikimi i spekulimit është i kufizuar, kurse kostoja e lartë e energjisë dhe shtimi i konsumit ka të ngjarë të zgjasin. Disa analistë thonë se çmimet e larta të mallrave, ndonëse janë fitimprurëse për investitorët, nuk janë doemos negative për ekonomitë në zhvillim. Një treg i tillë, thonë disa analistë, nxit novacionet dhe inkurajon fermerët e vegjël që të prodhojnë më shumë e të kenë më shumë fitime. Në të njëjtën kohë, çmimet e ushqimeve po vazhdojnë të ngrihen në nivele, që shumë analistë thonë se i kalojnë kufijtë e përballimit nga vendet e varfëra. //iç//